Obufuzi bwa ssekabaka Muteesa Owookubiri: Muteesa Owookubiri yatuuzibwa nga Kabaka e Buddo nga kkumi na mwenda omwezi ogwa Museenene mu lukumi mu lwenda ana mu ebiri. Yatuula ku nnamulondo ng'awezezza emyaka kkumi na munaana. Mu kiseera kino, Buganda yali ekyali wansi wa Gavumenti enkuumi ey'Abangereza. Emyaka egyaddirira wakati wa lukumi mu lwenda ana mu etaano ne lukumi mu lwenda ataano gyajjula obusambattuko n'obwegugungo eri Gavumenti ya Uganda enkuumi eyali ekulemberwa Gavana ate n'eya Kabaka Mutesa Owookubiri. Mu myaka gy'ataano egyasooka, Gavumenti ya Bungereza yaleeta ekirowoozo ky'okugatta amatwale agaali wansi wa Bungereza mu Buvanjuba bwa Afirika omuli Uganda, Kenya ne Tanganyika gabeere wansi wa gavumenti emu ey'awamu. Abafirika bangi baatya nti kino kyali kigendereddwamu okubateeka wansi w'obufuzi bwa Bakyeruppe abaali basenze mu Kenya nga bwe kyakolebwa mu kugatta Rhodesia ne Nyasaland. Abaganda baatya okufiirwa obwakyetwala bwa Buganda obusaamusaamu waakiri bwe baalina nga bali wansi wa Gavumenti Enkuumi era tebakkaanya na nteekateeka eno. Muteesa mwennyini yawakanya enteekateeka eno era kyamuviirako okukuubagana ne Gavana, Andrew Cohen, ekyavaako akasambattuko mu Bwakabaka. Mu lukumi mu lwenda ataano mu esatu, Olukiiko lwa Buganda lwasaba okwetongola okuva ku Gavumenti enkuumi, nga ne Muteesa mwennyini yabanja nti kye kyali ekiseera Buganda okwekutula ku Gavumenti enkuumi eya Uganda olwo Buganda esigale wansi wa Gavumenti ya Kkwini ey'awamu. Gavana Cohen mu kwanukula yasalawo kuwaŋŋangusa Kabaka nga asatu omwezi ogwa Museenene ekyaviirako obusambattuko bw'okwegugunga mu Baganda. Okuggyibwa mu ggwanga lye olw'empaka kyafuula Muteesa omuzira eri Abaganda era beekalakaasa okulaga obutali bumativu bwabwe. Mu kiseera kino, Cohen yali takyalina Muganda yenna gwe yali ayinza kukolagana naye okuddukanya Gavumenti ye. Oluvannyuma lw'emyaka ebiri ng’Abaganda basuza Cohen ng'akukunadde, yasalawo okuzza 'Kabaka Freddie', nga bwe yali ayitibwa Abangereza n'azzibwa e Kampala nga kkumi na musanvu Ogwekkumi lukumi mu lwenda ataano mu etaano oluvannyuma lw'okukola endagaano. Endagaano eri yakinyweza nti Kabaka Muteesa yali afugira ku mateeka era ne kiwa Abaganda ebbeetu okwerondera abakungu abakiika mu lukiiko lwa Buganda. Mu lukumi mu lwenda nkaaga mu ebiri, Uganda yafuna obwetwaze okuva ku Bungereza ng'ekulemberwa Milton Obote. Mu konsintyusoni eno eyaweebwa Uganda, Obwakabaka bwa Buganda bwaweebwa embeera ey'enjawulo ey'obwetwaze mu Uganda empya. Ssaabaminisita wa Uganda ey'awamu yali Obote, eyali akulira ekibiina ky'ebyobufuzi ekya Uganda People's Congress kiyite yu-pi-si, abaayingira omukago ogw'okukulemberera awamu n'ekibiina ekyali kisinga amaanyi mu masekkati ga Uganda ekya, Kabaka Yekka. Ekifo kya Gavana wa Uganda kyaggyibwawo kubanga Uganda yali yeetongodde ne kisikizibwa Pulezidenti ataalina nnyo buyinza. Obote ne yu-pi-si baatuuka ku nzikiriziganya ne Muteesa okuwagira okulondebwa kwe ku kifo ky'obwapulezidenti bwa Uganda. Mu lutuula lwa Paalamenti nga nnya Ogwekkumi lukumi mu lwenda nkaaga mu esatu, Muteesa yalondebwa nga Pulezidenti wa Uganda eyasooka okuyita mu kalulu ak'ekyama ng'awagirwa abakiise ebitundu bibiri byakusatu. Mu lukumi mu lwenda nkaaga mu ena, Omukago guno wakati wa Muteesa ne Obote gwagwa butaka olw'okulonda okwateekebwateekebwa Obote nga Muteesa takyagadde ku Masaza abiri agaabula. Abatuuze mu masaza gano gombi abasinga obungi bassa kimu nga nkuyege okugazzaayo e Bunyoro nga gaggyibwa ku Buganda. Mu lukumi mu lwenda nkaaga mu mukaaga, obukuubagano bwa Muteesa ne Obote bweyongera ne buvaamu Okuwaŋŋangusa Kabaka Muteesa ekyaleeta akasambattuko akalala. Obulamu bwa Obote bwali mu matigga nga ne bammemba b'ekibiina kye baagezaako okumuggya mu ntebe. Yakwata era n'aggalira banne bana be yali akulembera nabo, n'aggyawo konsitityusoni eyaliwo era ne yeerangirira ku bwapulezidenti bwa Uganda mu Gwokubiri mu lukumi mu lwenda nkaaga mu mukaaga, era n'awaŋŋangusa Muteesa. Olukiiko lwa Buganda mu Gwokutaano gwa lukumi mu lwenda nkaaga mu mukaaga lwayisa ekiteeso nti enkolagana wakati wa Buganda ne Gavumenti ya Uganda yali eweddewo oluvannyuma lw'okuggyawo konsitityusoni era ne lulangirira nti Gavumenti ya Uganda eggye ofiisi yaazo mu bitundu bya Buganda. Kino Obote yakyanukuza na kusindika magye ne galumba olubiri lwa Kabaka, ekyaleeta Muteesa okudduka mu ggwanga n'addukira e Bungereza ng'ayita e Burundi, era mu lukumi mu lwenda nkaaga mu musanvu konsitityusoni empya yalangirirwa n'ewera Obufuzi obw'ensikirano bwonna omwali n'Obwakabaka bwa Buganda.